DIENSWERK OORSIG VAN 2011 AKTIWITEITE - Wapadrant
DIENSWERK OORSIG VAN 2011 AKTIWITEITE
Die Raad van Ouderlinge het gedurende 2009 besluit om die visie van die gemeente te ondersoek en dit prakties te maak sodat dit deur lidmate geleef kan word. Uit hierdie oefening is dienswerk as besonderse aspek geïdentifiseer. Die fokusgroep het opdrag gekry om die dienswerk as jaar tema van 2011 te hanteer in die gemeente.
Dienswerk is die bevordering en die fasilitering van die praktiese uitvoering/uitlewing van dissipelskap/Christenskap sodat die liefde van Christus daaruit duidelik sigbaar is.
Dienswerk is om met jou gawes te dien
1 Petrus 4:10b; “Met hierdie gawes moet julle mekaar dien sodat God se ryk en onverdiende goedheid/genade deur julle na mekaar toe kan vloei.”
Toepassing op die uitvoering van ons Visie. As ons hierdie dan wil toepas binne die konteks van ELKEEN SAAM OP GOD SE PAD, kan ons vir elk van die drie begrippe binne die Visie toepaslike aksiestappe identifiseer.
· Dienswerk lê op elkeen van ons se pad, daar is geen rede hoekom iemand hom- of haarself daarbuite mag sien nie.
· Christus het dienswerk vir ons gemodelleer, ons moet net elkeen geleenthede daarvoor vind en Sy voorbeelde toepas.
· Doen dit in liefde en met blydskap, vind vreugde daarin om te gee, veral van jou gawes.
· Elkeen moet van sy/haar tyd, gawes en geld beskikbaar stel om ander mense te bedien.
· Dienswerk in die Koninkryk behoort jou persoonlike hoogste prioriteit te wees.
· WPR se lidmate moet geken word aan hul gewilligheid om te dien.
· Moenie alleen voel nie, werk saam met ander, so vul ons mekaar aan.
· Ondersteun jou mede gelowiges en jou naaste.
OP GOD SE PAD
· Christus moet altyd sentraal staan in alle dienswerk.
· Doen dinge biddend.
· Wag vir leiding van die Heilige Gees.
· Gaan in alles terug na die Bybel, en soek daar leiding wanneer jy twyfel.
Dienswerk is dissipelskap!
Wat is ’n dissipel?
1. Dissipels is verseker van hul verlossing deur genade alleen.
2. Dissipels leer en verstaan die beginsels van die Christelike lewe.
3. Dissipels gehoorsaam God se gebooie en wette.
4. Dissipels verteenwoordig God in die wêreld.
5. Dissipels moet ander mense dien.
6. Dissipels moet hulleself in Christus reproduseer.
4. Fokus op doen en wees, ipv weet
5. Dis ’n proses, ’n reis en nie ’n bestemming nie
6. Interaktief: gemeenskap nie isolasie nie
7. Meervoudig: verskeie areas
9. Soos Christus (‘Christ-like’)
Die volgende dienswerkbehoeftes is geïdentifiseer;
1. Leiding: maw waarheen op pad?
2. Bestuur: praktiese aspekte bv finansies, eredienste, ens.
3. Opleiding: bv gawes te identifiseer, ontwikkel en diens te lewer
4. Bediening: met gawes in liefde die Here te dien
5. Toerusting: om lidmate toe te rus tot dienslewering
6. Gemeenskap/omgewing: Daar waar ons ons roeping buite die gemeente se grense kan uitleef
7. Verhoudings: Wat so belangrik is in dienswerk
Met hierdie agtergrond, wat is bereik?
Dit is verblydend om te verneem dat so baie lidmate self dienswerk aktiwiteite aanpak en deurvoer. Die volgende gee ’n idee van die aktiwiteite/projekte wat aangemeld is deur lidmate:
Ø Herstel en verspreiding van bybels.
Ø Hulpverlening met die Sunrise naskoolprojek op vele terreine soos toesig, kosmaak, help met probleme op individuele vlak.
Ø Siekebesoek by verskeie hospitale in die omgewing en in die stad.
Ø Hulp met koffiebedieing soggens en saans by Kafé Koinonia.
Ø Herstel van voertuie, elektriese en ander huishoudelke toerusting.
Ø Besoeke aan seniors en hulp om hulle na die winkels te neem of net in te loer en te vra hoe gaan dit op ’n gereelde basis.
Ø Lewering van bestuursinsette op verskeie vlakke binne en buite die gemeente en in dienswerk groepe, Mukhanyo Teologiese Opleidings kollege (MTC), Mukhanyo Community Development Centre (MCDC), Burundi Sending Helpmed, Sarcs, Tessa, Sending aan die Melaatses, bedieningsnood in Zimbabwe, DRKongo, ens.
Ø Hulp aan behoeftiges hetsy finansieel of andersins soos om kospakkies op te maak en af te lewer, skooltassies, weeklikse toebroodjie maak vir Laerskool Garsfontein kinders, Wêreldvisie (verskaf studiebeurse aan arm skoliere en studente), Noord-Wes universiteit, ens.
Ø Help met vervoer waar nodig.
Ø Pastorale bediening aan Inwoners van Huis Ebenaezer in Pretoria-Wes en Enoch’s Walk Bible Centre buite Pretoria.
In die kleingroepe is daar wonderlike projekte aan die gang wat uitgevoer word omdat ons omgee vir mekaar en ’n passie ontwikkel het vir mekaar en die saak wat gedien word:
- Skoonmaak van kerktuin op Saterdagoggende gedurende die eerste kwartaal van 2011 het ‘n verskil gemaak aan die voorkoms van die “veld” en sodoende meer plek gemaak vir parkering. Uitheemse bome is gemerk en verwyder waar dit nie prakties was nie. Bome is ook gesnoei sodat motors nie krap wanneer onder bome geparkeer word nie.
- Danville kosprojek waar daar weekliks kosvoorraad voorsien word aan omtrent 120 kinders en werklose ouers en ‘n jaarlikse Kersete aangebied word aan hierdie mense.
- Hulp op verskeie vlakke aan X-treme Freedom dwelmverslaafde rehabilitasiesentrum. Die sentrum is nie net vir kinders nie maar ook vir volwassenes. Soms is daar broodwinners en dan het die res van die gesin ook behoeftes wat aangespreek moet word.
- Die Sunrise Projek het reeds ’n impak gemaak op verskeie terreine danksy die ywer van een kleingroep. Hieruit is reeds ’n naskoolsentrum sedert Oktober 2011 aan die gang waar daar tussen 20 en 25 kinders versorg word in die week na skool. Die organisasie van die verskillende aspekte word deur heelwat individue gedoen soos die aanry van die kinders, kosgee, toesien dat huiswerk gedoen word en ander aktiwiteite en vaardighede wat aan die kinders geleer word.
- Bydraes is gemaak aan Huis Silversig in Silverton. Die geld word hoofsaaklik aangewend om die mense wat daar woon se skrale pensioen aan te vul en om te help voorsien in noodsaaklike persoonlike lewensmiddele, soos doeke en ander toiletbenodigdhede. In die winter is daar ‘n spesiale finansiële bydrae om te help met die aankoop van medisyne.
- Helpende hand is ook ondersteun om kos aan te koop om aan kleuterskole te versprei.
- ‘n Hele paar kleingroepe help op verskeie terreine die Kruiskultuur bediening van Ds Petrus (Sloet) Grové in die Oos-Vrystaat.
- Huis Ebenhaeser in Pretoria-Wes, waar daar 37 mense is waarvan die meeste kinders is. Hulle word ondersteun deur kos vanaf die Pakhuis op ‘n gereelde basis daar af te lewer. Namens Huis Ebenaeser word opregte dank uitgespreek teenoor elkeen van die kleingroeplede se betrokkenheid en bereidwilligheid om uit te reik na hulle wat minder as ons het. Hulle dankbaarheid teenoor ons het nie perke nie.
Waar het ons as Gemeente gedien?
Daar is soveel terreine waar dienswerk verrig word dat ruimte ontbreek om almal hier op te noem, maar as u net kyk hoeveel diensgroepe daar is onder die kerkraad en diakonie, dan wonder mens soms waar kry mense in hulle besige skedules nog tyd om hierdie werk te kan doen. Aan die ander kant is daar ook die bekommernis dat dit die “SOS” span is ( die Selfde ou Spul) en waar is die ander 60% van die lidmate? Kan daar ’n suurdeeg deurwerk en almal betrokke maak?
’n Hartlike dank aan ’n ieder en elk wat ’n dienswerk-aktiwiteit verrig het die afgelope jaar. Ons het die momentum en dit moet voortgaan soos ’n veldbrand in die gemeente deur die ander fokusareas wat die volgende paar jaar uitgelig gaan word.
Sameroeper van die dienswerk fokusgroep
(Saam gestel uit die verskillende verslae)